CELEX: 32008R0307
Language: el
Date: 2008-04-02 00:00:00
Title: Κανονισμός (ΕΚ) αριθ. 307/2008 της Επιτροπής, της 2ας Απριλίου 2008 , για τη θέσπιση, σύμφωνα με τον κανονισμό (ΕΚ) αριθ. 842/2006 του Ευρωπαϊκού Κοινοβουλίου και του Συμβουλίου, ελάχιστων απαιτήσεων για προγράμματα κατάρτισης και των όρων αμοιβαίας αναγνώρισης βεβαιώσεων κατάρτισης προσωπικού, όσον αφορά συστήματα κλιματισμού με φθοριούχα αέρια θερμοκηπίου, εγκαταστημένα σε ορισμένα μηχανοκίνητα οχήματα (Κείμενο που παρουσιάζει ενδιαφέρον για τον ΕΟΧ)

3.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 92/25
            
         
      ΚΑΝΟΝΙΣΜΌΣ (ΕΚ) αριθ. 307/2008 ΤΗΣ ΕΠΙΤΡΟΠΉΣ
   
   της 2ας Απριλίου 2008
   για τη θέσπιση, σύμφωνα με τον κανονισμό (ΕΚ) αριθ. 842/2006 του Ευρωπαϊκού Κοινοβουλίου και του Συμβουλίου, ελάχιστων απαιτήσεων για προγράμματα κατάρτισης και των όρων αμοιβαίας αναγνώρισης βεβαιώσεων κατάρτισης προσωπικού, όσον αφορά συστήματα κλιματισμού με φθοριούχα αέρια θερμοκηπίου, εγκαταστημένα σε ορισμένα μηχανοκίνητα οχήματα
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 842/2006 του Ευρωπαϊκού Κοινοβουλίου και του Συμβουλίου, της 17ης Μαΐου 2006, για ορισμένα φθοριούχα αέρια θερμοκηπίου (1), και ιδίως το άρθρο 5 παράγραφος 1,
   Εκτιμώντας τα ακόλουθα:
   
               (1)
            
            
               Η οδηγία 2006/40/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τις εκπομπές των συστημάτων κλιματισμού των μηχανοκίνητων οχημάτων και για την τροποποίηση της οδηγίας 70/156/ΕΟΚ του Συμβουλίου (2), προβλέπει υποχρεωτικώς τοποθέτηση σε μηχανοκίνητα οχήματα από το έτος 2011 και μετά συστημάτων κλιματισμού με χαμηλό δυναμικό θέρμανσης του πλανήτη. Ως βραχυπρόθεσμο μέτρο, ο κανονισμός (ΕΚ) αριθ. 842/2006 ζητεί τον καθορισμό κανόνων σχετικά με την ενδεδειγμένη αξιολόγηση της καταλληλότητας προσωπικού ασχολούμενου με την ανάκτηση φθοριούχων αερίων θερμοκηπίου από τα εν λόγω συστήματα.
            
         
               (2)
            
            
               Σε προσωπικό το οποίο έχει εγγραφεί σε σειρά μαθημάτων κατάρτισης για την απόκτηση βεβαίωσης κατάρτισης θα πρέπει να επιτρέπεται, επί περιορισμένο χρονικό διάστημα, να ασκεί δραστηριότητες καλυπτόμενες από τα μαθήματα για τις οποίες απαιτείται βεβαίωση κατάρτισης, υπό την προϋπόθεση ότι οι σχετικές εργασίες επιβλέπονται από προσωπικό που διαθέτει αυτή τη βεβαίωση.
            
         
               (3)
            
            
               Προκειμένου να καταστούν δυνατές η κατάρτιση και η βεβαίωση για προσωπικό που ασχολείται τώρα ενεργά στους τομείς οι οποίοι καλύπτονται από τον παρόντα κανονισμό χωρίς διακοπή της επαγγελματικής του δραστηριότητας, απαιτείται να προβλεφθεί επαρκές μεταβατικό χρονικό διάστημα κατά το οποίο το προσωπικό που έχει καταρτιστεί με βάση υφιστάμενα συστήματα αξιολόγησης της καταλληλότητας, ή το οποίο διαθέτει επαγγελματική πείρα είναι δυνατόν να θεωρηθεί ότι διαθέτει επαρκή προσόντα για την εφαρμογή του κανονισμού (ΕΚ) αριθ. 842/2006.
            
         
               (4)
            
            
               Για την αποφυγή περιττού διοικητικού φόρτου, θα πρέπει να επιτρέπεται η αναγνώριση υφιστάμενων συστημάτων αξιολόγησης καταλληλότητας, υπό την προϋπόθεση ότι οι καλυπτόμενες δεξιότητες και γνώσεις καθώς και το σχετικό σύστημα αξιολόγησης καταλληλότητας είναι ισοδύναμα προς το ελάχιστο απαιτήσεων το προβλεπόμενο στον παρόντα κανονισμό.
            
         
               (5)
            
            
               Τη συμμόρφωση προς το ελάχιστο απαιτήσεων που ορίζονται στον παρόντα κανονισμό θα πρέπει να διασφαλίζουν όργανα βεβαίωσης οριζόμενα όπως προβλέπεται, τα οποία με τον τρόπο αυτό συμβάλλουν στην αποτελεσματική και αποδοτική αμοιβαία αναγνώριση βεβαιώσεων σε ολόκληρη την Κοινότητα.
            
         
               (6)
            
            
               Οι πληροφορίες σχετικά με τα συστήματα βεβαίωσης μέσω των οποίων χορηγούνται βεβαιώσεις υποκείμενες σε αμοιβαία αναγνώριση θα πρέπει να κοινοποιούνται στην Επιτροπή με τη μορφή που καθορίζεται στον κανονισμό (ΕΚ) αριθ. 308/2008 της Επιτροπής, της 2ας Απριλίου 2008, για τον καθορισμό, σύμφωνα με τον κανονισμό (ΕΚ) αριθ. 842/2006 του Ευρωπαϊκού Κοινοβουλίου και του Συμβουλίου, της μορφής κοινοποίησης των προγραμμάτων κατάρτισης και πιστοποίησης των κρατών μελών (3). Στην Επιτροπή θα πρέπει να κοινοποιούνται και οι πληροφορίες σχετικά με την αναγνώριση, κατά τη διάρκεια μεταβατικού χρονικού διαστήματος, υφιστάμενων συστημάτων αξιολόγησης της καταλληλότητας ή απόκτησης επαγγελματικής πείρας.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του άρθρου 18 παράγραφος 1 του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου (4),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει ελάχιστο απαιτήσεων για προγράμματα κατάρτισης προσωπικού ασχολούμενου με την ανάκτηση ορισμένων φθοριούχων αερίων θερμοκηπίου από συστήματα κλιματισμού μηχανοκίνητων οχημάτων που εμπίπτουν στο πεδίο εφαρμογής της οδηγίας 2006/40/ΕΚ καθώς και τους όρους αμοιβαίας αναγνώρισης βεβαιώσεων κατάρτισης εκδιδόμενων με βάση τις εν λόγω απαιτήσεις.
   Άρθρο 2
   Κατάρτιση προσωπικού
   1.   Μόνο προσωπικό που διαθέτει τη βεβαίωση κατάρτισης κατά τις διατάξεις του άρθρου 3 θεωρείται ότι διαθέτει τα κατάλληλα προσόντα για την εκτέλεση της εργασίας που αναφέρεται στο άρθρο 1.
   2.   Οι διατάξεις της παραγράφου 1 δεν ισχύουν επί χρονικό διάστημα 12 μηνών κατ’ ανώτατο όριο για προσωπικό που έχει εγγραφεί σε σειρά μαθημάτων κατάρτισης για την απόκτηση βεβαίωσης κατάρτισης, υπό την προϋπόθεση ότι το προσωπικό αυτό εκτελεί την εργασία υπό την επίβλεψη προσώπου που θεωρείται ότι διαθέτει τα κατάλληλα προσόντα.
   3.   Το αργότερο μέχρι τις 4 Ιουλίου 2010, τα κράτη μέλη μπορούν να αποφασίζουν ότι η παράγραφος 1 δεν ισχύει για:
   
               α)
            
            
               προσωπικό που διαθέτει βεβαίωση εκδοθείσα στο πλαίσιο υφιστάμενων συστημάτων αξιολόγησης καταλληλότητας για την εργασία που αναφέρεται στο άρθρο 1, τα οποία ορίζονται σχετικά από το κράτος μέλος, ή
            
         
               β)
            
            
               προσωπικό με επαγγελματική πείρα στην εργασία που αναφέρεται στο άρθρο 1, η οποία έχει αποκτηθεί πριν από τις 4 Ιουλίου 2008.
            
         Κατά το χρονικό διάστημα που αναφέρεται στο πρώτο εδάφιο, το εν λόγω προσωπικό θεωρείται ότι διαθέτει τα κατάλληλα προσόντα για την εκτέλεση της εργασίας που αναφέρεται στο άρθρο 1.
   Άρθρο 3
   Χορήγηση βεβαιώσεων κατάρτισης σε προσωπικό
   1.   Αρμόδιο όργανο βεβαίωσης συνιστάται με εθνική νομοθετική ή κανονιστική ρύθμιση ή ορίζεται από την αρμόδια αρχή κράτους μέλους ή από άλλους φορείς που είναι εξουσιοδοτημένοι σχετικά.
   2.   Το όργανο βεβαίωσης που αναφέρεται στην παράγραφο 1 χορηγεί βεβαιώσεις κατάρτισης στο προσωπικό που έχει ολοκληρώσει σειρά μαθημάτων κατάρτισης τα οποία καλύπτουν το ελάχιστο δεξιοτήτων και γνώσεων που αναφέρονται στο παράρτημα.
   3.   Στη βεβαίωση κατάρτισης περιέχονται τουλάχιστον:
   
               α)
            
            
               η ονομασία του οργάνου βεβαίωσης, το πλήρες ονοματεπώνυμο του κατόχου και ο αριθμός της βεβαίωσης·
            
         
               β)
            
            
               οι εργασίες τις οποίες έχει δικαίωμα να εκτελεί ο κάτοχος της βεβαίωσης κατάρτισης·
            
         
               γ)
            
            
               η ημερομηνία έκδοσης και υπογραφή του εκδότη.
            
         4.   Εφόσον η υφιστάμενη σειρά μαθημάτων καλύπτει το ελάχιστο δεξιοτήτων και γνώσεων που αναφέρονται στο παράρτημα αλλά η σχετική βεβαίωση δεν περιέχει τα στοιχεία που αναφέρονται στην παράγραφο 3 του παρόντος άρθρου, το όργανο βεβαίωσης το αναφερόμενο στην παράγραφο 1 μπορεί να χορηγεί βεβαίωση κατάρτισης στον κάτοχο των προαναφερθέντων προσόντων χωρίς επανάληψη της σειράς μαθημάτων κατάρτισης.
   Άρθρο 4
   Κοινοποίηση
   1.   Το αργότερο μέχρι τις 4 Ιουλίου 2008, τα κράτη μέλη γνωστοποιούν στην Επιτροπή την πρόθεσή τους να εφαρμόσουν τις διατάξεις των στοιχείων α) ή β) του πρώτου εδαφίου του άρθρου 2 παράγραφος 3, προσδιορίζοντας υφιστάμενα συστήματα ή προϋποθέσεις αξιολόγησης καταλληλότητας βασιζόμενα σε επαγγελματική πείρα, με βάση τα οποία το προσωπικό θεωρείται κατάλληλο για την αντίστοιχη εργασία.
   2.   Το αργότερο μέχρι τις 4 Ιανουαρίου 2009 τα κράτη μέλη κοινοποιούν στην Επιτροπή τα ονόματα και τα στοιχεία επαφής των οργάνων βεβαίωσης για προσωπικό καλυπτόμενο από τις διατάξεις του άρθρου 3 παράγραφος 1 καθώς και τους τίτλους των βεβαιώσεων κατάρτισης για προσωπικό, οι οποίες πληρούν τις απαιτήσεις του άρθρου 3 παράγραφος 2 και του παραρτήματος, με χρήση της μορφής που καθορίζεται με τον κανονισμό (ΕΚ) αριθ. 308/2008.
   3.   Τα κράτη μέλη επικαιροποιούν την κοινοποίηση που υποβάλλεται με βάση τις διατάξεις της παραγράφου 2 με σχετικές νέες πληροφορίες και την υποβάλλουν στην Επιτροπή αμελλητί.
   Άρθρο 5
   Όροι αμοιβαίας αναγνώρισης
   1.   Τα κράτη μέλη αναγνωρίζουν αμοιβαίως βεβαιώσεις κατάρτισης εκδιδόμενες σε άλλα κράτη μέλη σύμφωνα με τις διατάξεις του άρθρου 3.
   2.   Τα κράτη μέλη μπορούν να απαιτούν από κατόχους βεβαιώσεων κατάρτισης οι οποίες έχουν εκδοθεί σε άλλο κράτος μέλος να υποβάλλουν μετάφραση των βεβαιώσεων σε άλλη επίσημη κοινοτική γλώσσα.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Απριλίου 2008.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 161 της 14.6.2006, σ. 1.
   
      (2)  ΕΕ L 161 της 14.6.2006, σ. 12.
   
      (3)  Βλέπε σελίδα 28 της παρούσας Επίσημης Εφημερίδας.
   
      (4)  ΕΕ L 244 της 29.9.2000, σ. 1. Κανονισμός όπως τροποποιήθηκε τελευταία με την απόφαση 2007/540/ΕΚ της Επιτροπής (ΕΕ L 198 της 31.7.2007, σ. 35).
   
      ΠΑΡΑΡΤΗΜΑ
      Ελάχιστο απαιτήσεων σχετικά με τις δεξιότητες και γνώσεις που πρέπει να καλύπτουν τα προγράμματα κατάρτισης
      Η σειρά μαθημάτων που αναφέρεται στο άρθρο 3 παράγραφος 2 περιλαμβάνει:
      
                  α)
               
               
                  θεωρητική ενότητα, η οποία στη στήλη «Τύπος ενότητας» επισημαίνεται με το γράμμα «Θ»·
               
            
                  β)
               
               
                  πρακτική ενότητα, με πρόβλεψη να εκτελέσει ο αιτών την αντίστοιχη εργασία κάνοντας χρήση του υλικού, των εργαλείων και του τεχνικού εξοπλισμού που απαιτούνται, η οποία στη στήλη «Τύπος ενότητας» επισημαίνεται με το γράμμα «Π».
               
            
         
      
                  Ελάχιστο γνώσεων και δεξιοτήτων
               
               
                  Τύπος ενότητας
               
            1.   Λειτουργία συστημάτων κλιματισμού με φθοριούχα αέρια θερμοκηπίου, τοποθετημένων σε μηχανοκίνητα, περιβαλλοντικές επιπτώσεις φθοριούχων αερίων θερμοκηπίου χρησιμοποιούμενων ως ψυκτικών μέσων και αντίστοιχες περιβαλλοντικές κανονιστικές διατάξεις
               
            
                  1.1
               
               
                  Βασικές γνώσεις της λειτουργίας συστημάτων κλιματισμού σε μηχανοκίνητα οχήματα
               
               
                  Θ
               
            
                  1.2
               
               
                  Βασικές γνώσεις της χρήσης και των ιδιοτήτων των φθοριούχων αερίων θερμοκηπίου που χρησιμοποιούνται ως ψυκτικά μέσα σε συστήματα κλιματισμού για μηχανοκίνητα οχήματα, η επίπτωση των εκπομπών αυτών των αερίων στο περιβάλλον (τάξη μεγέθους του δυναμικού θέρμανσης του πλανήτη όσον αφορά την κλιματική αλλαγή)
               
               
                  Θ
               
            
                  1.3
               
               
                  Βασικές γνώσεις των σχετικών διατάξεων του κανονισμού (ΕΚ) αριθ. 842/2006 και της οδηγίας 2006/40/ΕΚ
               
               
                  Θ
               
            2.   Περιβαλλοντικώς φιλική ανάκτηση φθοριούχων αερίων θερμοκηπίου
               
            
                  2.1
               
               
                  Γνώσεις σχετικά με συνήθεις διαδικασίες ανάκτησης φθοριούχων αερίων θερμοκηπίου
               
               
                  Θ
               
            
                  2.2
               
               
                  Χειρισμός κυλίνδρου με ψυκτικό μέσο
               
               
                  Π
               
            
                  2.3
               
               
                  Σύνδεση και αποσύνδεση συστήματος ανάκτησης στις αντίστοιχες εισόδους κλιματιστικής συσκευής για μηχανοκίνητο όχημα στην οποία περιέχονται φθοριούχα αέρια θερμοκηπίου
               
               
                  Π
               
            
                  2.4
               
               
                  Χειρισμός συστήματος ανάκτησης
               
               
                  Π